Jems
Lovoang At Ne Jems
Levelinga Loklox Axasep
Lamaares 62 A.D.
Laradi ga malagan i na lovoang neni ne Jems. Buaang nedi luvuttadi akleklen di lok do nai ne Jems neni neton ne Iesu. Neni ga malagan i na lovoang ti lara libinam tadi at ne Moroa ua nedi diga raba lorooro atnedi ri ne Iesu Karisito. Anai libinam tadi diga ekip tangarang aleng mi levesongsongot boro at limixin munepen mi ne Karisito. Kuren la diga epeseves at lengkot axap. Digak lok at levenmenemen silok buaang la digak lok ngan limixin me xadiong. Ti nai ne Jems neni laradi gomgo atnedi limixin nunu digak lok to Jerusalem.
Lengkot silok keneng at na lovoang
1:1 Levelinga momo at ne Jems ti limixin.
1:2-8 Langas ti lok ka lununu mi levendomdoma nunuan.
1:9-11 Lempapaase mumu limixin banbalo la limixin nopnovos.
1:12-18 Nemen dik tana subu kot la tana lok laxapmek.
1:19-27 Nedik ta noxo ronga aie xepe mene levelinga at ne Moroa.
2:1-13 Legesu ruptuvuk mun kantubu at limixin axap.
2:14-26 Atana lox asu lununu atdik, mi loklok tik lok tooro limixin.
3:1-18 Atana lok tatao avukat levempapaase atdik.
4:1–5:6 Lorooro atdik na nemen nunuan ngan laradi nunu.
5:7-20 Levenanasa vetpes bok.
1
Lavapaase Axasep
1 *Nenia ne Jems, lasaxaruki at ne Moroa la at Leeme Silok ne Iesu Karisito. Nia a malagan na levelinga ri lasangaun mi legepura larabibinat me Judaia di epeseves at na lavatbung menemen axap.
Nia a malagan lavapaase momo rinemi.
Levenmumuat I Lox Asu Lununu Lolos
2 *Luvutnetak mi luvurinuk. Do levenasen panga mumuat na vot parap nimi, i lox avukat do mina momo mene, 3 *atla miklen i do nom levenmumuat i tupot parap nimi kusu ti lox alolos lununu atnimi la melemu minaba tu tuxuruxun keneng at lununu atnimi. 4 Mina tu atmatkun amisik maxeneng at levenmumuat, la nemen mita subu kot. La kerepmo minaba vee ngan limixin mukun at lununu atnimi la kopmen tempanga xapmek nak lok at lorooro atnimi mo naba umsu aleng mi leveloklok nunuan.
5 *Ketla do tara atnimi ik pakes ti lodoxoma avukat, ni na sing ne Moroa, atla ne Moroa naba raba aleng i min. Moroa im taba buaang lempanga ri limixin getgesara la neni xopmen noxo rebeng alis toxot teren mumu loklok atdik. 6 *Ketla mina nunu lolos at lengkonaleng mi ngising parap ne Moroa, la nemen lodoxoma atnimi na sixit ekarakat. Laradi xopmen na nunu lolos, i ngan lovotas i repit to at laras la ik sixit la lamanman i mas ekapus i uto la uto at lengkot axap. 7 Laradi xerepmo noxo nua i do naba lok ka levenasen panga boro at Leeme Silok. 8 Neni xopmen na epovo ri lox ali lodoxoma at lorooro axap teren la ni xopmen na epovo ri lox aulis lununu ren parap ne Moroa.
Laradi Banbalo La Laradi Nopnovos
9 *Do laradi banbalo ik lok kantubu atnemi limixin nunu, neni na lok momo mun, keke i do kopmen tevempanga ren. Laaleng move ne Moroa naba xip aurur i. 10 *Ketla do laradi nunu i ruuna buaang levempanga, neni naba lok momo mo do ne Moroa na lox asi i. Neni i lok ngan mun lempusuvus aaxa i nemen lixilik mun la ia met ta. 11 Laxangking i urut la iplivi aleng la i lox amolos axap nom lempusuvus aaxa la i subu uto xopok at laxangka. Lampeneves teren ira xap. At nom mun langas laradi i ruuna levempanga solo naba met basinge leven gugu axap teren ap mo levenaleng i lok lugugu ren.
Leveloklok Tong Pen Ti Laradi Nunu
12 *I lox avukat aleng do laradi nunu na tu tuxuruxun maxopok at leveloklok tong pen. Mo do laradi ira sak tup pam mi leveloklok tong pen, i lox avukat mila ne Moroa naba raba i mi lavatbungorong, ni lorooro avolo. Ganoxa ne Moroa ga paase ali i do ni naba raba i ri mo limixin di vavara aleng i.
13 Do loklok tong pen i vot parap tara la i lok laxakapmek, ni noxo lok do ne Moroa i raba na loklok tong pen tin. Kopmen tara i epovo ri lok tong pen ne Moroa ti lok laxapmek, la neni xa noxo lok tong taradi. 14 *Ketla laradi i suma loklok tong pen at loxonaleng lavavara xapmek axa ren i sar asoogong i. 15 La mo lavavara xapmek teren naba sisilok la na lox asuusu laxakapmek. Melemu at na, laxakapmek na sisilok la na lox asu lanmet.
16 Luvutnetak mi luvurinuk orong. Nemen tara na xarang nimi mumu i na. 17 *Leventamtaba mo i lox avukat aleng, ni axap nom boro vana at laxalibet. I si boro vana at ne Temen dik, mo ga rudum li laxangking, lagaaling, la laxampenti. Kopmen teretepukus at loklok teren la kopmen toxot at lamain ik lok keneng teren. 18 *Neni ga mumu asu lavavara ren la ga raba nedik mi lorooro maxat, mo ga laa boro at levelinga ruturun teren, kusu nedik taba lok ngan levempipisik avot, la kerepmo ga lox asilok dik to mavana at lempanga axap, ni ga rudum li i.
Nemi Mina Ronga
Na Levelinga, La Mina Mumu Asu Box I
19 Luvutnetak mi luvurinuk. Mina doxoma na lavanga. Nemi axap mina lok soso ri ronga res, ketla nemen mita vaase porang soso levelinga, la mita musak soso. 20 *Mila lumukmusak at laradi kopmen na lox asuusu luruptuvuk avukat, kerekngan ne Moroa i vara i. 21 *Kuren la, leveloklox axap i bilingot la laxakapmek i umsu aleng at na lavatbung menemen, ni nom mina lok pes kepe i. La mina lox asi nimi la mina xonom ka levelinga at ne Moroa, ni gatlo li i ro xeneng at lorooro atnimi. Ni mun nom levelinga i epovo na lox arooro nimi.
22 *Nemen mita lok ngan luvuttadi rongtonga xepe mun. Di ronga levelinga at ne Moroa, la kopmen dina mumu asu i. 23 Do laradi i ronga mo levelinga, ketla kopmen na gu mu asu i, ni i ngan laradi i ven loroonan teren at liriong. 24 La i reven avukat lemeren la melemu i vas kaxat, la soso mun i domampe mo lemeren i lok kereva. 25 *Ketla do tara i ven kibis mo Lenavolo ik mokso rinotno, mo levelinga naba lox asepmus i basinge loxokoxo at laxakapmek. Do neni nang tonga amisix i la noxo domampe i, ketla na gu mu asu i, Moroa naba lox anarong i at lempanga ni i lox i.
26 *Lentaba dik lok keretna, “Nenia laradi nunu la loklok tarak i lox avukat at lemeren ne Moroa.” Ketla do ni xopmen na lok tatao avukat lavapaase ren, ni i xaxarang axa lebelen, la lununu ren i ngan lavanga gamasa. 27 Leveloklok mo i nemen, ne Moroa i vara i do limixin dina lox i. Do dina lox epovo i, i lox asuusu i do di nunu ruturun. Nom leveloklok i lox avukat aleng la i lok keretna. Limixin dina lok tatao avukat lubungkarun la lavakin, lavatlok atdi diga met pam. La dina lok tooro di at levenmumuat atdi. La lara lavanga bok, nedik ata lok tatao avukat lavatpas atnedik, la loklok at na lavatkangka noxo lox abilingot lorooro atnedik.
* 1:1 Ga 1:19; Gu 15:23; 1 Pi 1:1 * 1:2 Ro 5:3-5 * 1:3 1 Pi 1:7 * 1:5 Ler 2:3-6 * 1:6 Mk 11:24 * 1:9 Je 2:5 * 1:10 Ais 40:6-7; 1 Pi 1:24 * 1:12 2 Ti 4:8 * 1:14 Ro 7:7-10 * 1:17 Mt 7:11 * 1:18 Jo 1:13 * 1:20 Akl 7:9 * 1:21 Kl 3:8; 1 Pi 2:1 * 1:22 Mt 7:26; Ro 2:13 * 1:25 Ro 8:2; Je 2:12; Jo 13:17 * 1:26 Sam 34:13; 141:3